LESAKAKO TANTIRUMAIRU IKASTOLAK 50. URTEURRENAREN 
OSPAKIZUNAK HASIKO DITU LARUNBATEAN 


1973/74ko ikasturtean hasi zuten Lesakako Tantirumairu Ikastolan jarduna. 50 urte 
pasatu dira dagoeneko eta hori ospatzeko hainbat ekitaldi prestatu dituzte ikasturte 
honetarako. Horietako lehena larunbat honetan izanen da, urriaren 21ean, 
eraikuntza berriaren inaugurazioarekin. 


Lesakako Tantirumairu Ikastolak 50 urte betetzen ditu aurten. 50. ikasturteari ekin zioten 
pasa den irailean eta hilabete batzuk daramatzate lanean, ospakizunak prestatzeko 
asmoz. Horretarako, lantalde propio bat osatu dute, Ikastolako Elkartearen kideekin, baita 
Ikastola osatzen duten eta noizbait osatu duten pertsonekin ere. Urriaren 21ean, 
larunbatean, ospatuko dute lehen ekitaldia eta 2024rako ere, bertze bi hitzordu finkatu 
dituzte jada. 


2017an ospatu zen Lesakan Nafarroa Oinez, “Bikin batin” lelopean. Tantirumairu 
Ikastolaren helburu nagusia, eraikuntza berria egitea zen eta horretan murgildu ziren pasa 
den urtean. Aurten, obra bukatuta, inaugurazio ofiziala eginen dute heldu den 
larunbatean. Hori aitzaki hartuta, egun guziko egitaraua prestatu dute, 50. urteurreraren 
lehen ekitaldia izanen dena. Odei Sagardiak, Ikastolako guraso eta ospakizunen 
lantaldeko kideak, xehetasun guztiak eman ditu. “Intxaurrondoa” eraikuntzaren 
inaugurazioaz gain, ekitaldi bat ere eginen dutela aipatu du eta bukatzeko, mahai baten 
bueltan elkartuko dira. 


Hala ere, hau ez da izanen ikasturte honetako ospakizun bakarra. Sobera aitzindu ez 
badu ere, bi data jakinarazi ditu dagoeneko: apirilaren 12a, Ikastolako ikasle ohiei 
zuzendutako ekitaldia; eta ekainaren 22a, ikasturte bukaera jaialdia. 


